የኢትዮ-ሶማሊያ ግንኙነት ከጸጠታና ሰላም ትብብር በላይ እያደገ መምጣቱ ተገለጸ
 የኢትዮጵያና የሶማሊያ ግንኙነት ከጸጥታና ሰላም ከሚደርጉት ትብብር በላይ እያደገ መምጣቱን በሶማሊያ የኢትዮጵያ አምባሳደር ገለጹ።አምባሳደር ወንድሙ አሳምነዉ ለዋኢማ እንደገለጹት፤የሁለቱም ጎረቤት ሀገራት ግንኙነት ከጸጥታና ሰላም በተጨማሪ በኢንቨስትመንት ፣ ትምህርት ፣ ንግድ ፣ ትራንስፖርትና ሌሎች ዘርፎችም እየተጠናከረ መጥቷል።በሶማሊያ የኢትዮጵያን ሚና አስመልክተው አምባሳደር ወንድሙ ሲገልጹ፤ ኢትዮጵያ በሶማሊያና በቀጠናው ጸጥታና ሰላም በማስፈን ረገድ የማይተካ ሚና እየተጫወተች ትገኛለች ብለዋል።አሸባሪው አልሸባብ እየተዳከመ መምጣቱ ያሉት አምባሳደሩ ለዚህ ምክንያቱ ደግሞ የሶማሊያ የመከላከልያ ኃይልና የአሚሶም ቅንጅታዊ ጥቃት ባደረሰበት ተጽእኖ ነው ብለዋል።በቅርቡ የአልሸባብ መሪ መሞቱን ተከትሎና ከሶማሊያ ህዝብ በመነጠሉ አሸባሪው ድርጅት እንደ ወታደራዊና ፖለቲካዊ ኃይል መሆኑ አብቅቶለታል ሲሉ አክለው ተናግረዋል።“አሁን አልሻባብ የሚቆጣጠረው ቦታ ካለመኖሩም በላይ ከሶማሊያ ጠራርጎ ለማሶጣት  እርምጃ እየተወሰደ ነው ” ብለዋል።“የሶማሊያ ህዝብ የአልሸባብን ትክክለኛ ማንነት እየተረዳው በመምጣቱ ምክንያት በፖለቲካውም ሆነ በርእዮት ዓለሙ እየተነጠለ መምጣቱ ትልቅ ስኬት ነው” ሲሉ አምባሳደሩ ተናግረዋል።አልሸባብ ለጦርነትና ለጥፋት ሲጠቀምባቸው የነበሩ ቦታዎችን ከምንጩ ለማድረቅ በቅርቡ በሶማሊያ መንግስትና በአፍሪካ በየነ መንግስታት (ኢጋድ) የተደረሰው ስምምነት አሸባሪው ድርጅት በመሰረቱ እንዲዳከም ትልቅ አስተዋጽኦ አድርጓል ብለዋል።አምባሳደር ወንድሙ አያይዘው እንደገለጹት የዓለም አቀፉ ማህበረሰብ እና ሌሎች ክልላዊ ድርጅቶች ሰላምና ጸጠታ በሶማሊያ እንዲሰፍን የማይተካ ሚና እየተጫወቱ ነው ብለዋል።ኢትዮጵያ ይህ ገንቢ ሚናዋን አጠናክራ እንደምትቀጥል ገልጸው የሚመለከታቸው ሁሉ የበኩላቸውን አስተዋጽኦ እንዲያበረክቱ ጥሪያቸውን አቅርበዋል።በትምህረት ዘርፍም የሁለቱ አገራት ትብብር እየተጠናከረ መምጣቱን የገለጹት አምባሳደሩ ኢትዮጵያ ከ150 በላይ ለሶማሊያ ተማሪዎች የትምህርት እድል በዘንድሮ የትምህርት ዘመን መስጠቷን እንደምሳሌ ጠቅሰዋል። ይህ ቁጥር ኢትዮጵያ ለፑንትላንድ የሰጠችውን የ50 ተማሪዎች የትምህርት እድል እንደማይጨምር አስረድተዋል።የሶማሊያ ባለሙያዎች ለስርዓተ-ትምህርት ፖሊሲ ቀረጻ የልምድ ልውውጥ ለማድረግ በቅርቡ ወደ አዲስ አበባ እንደሚመጡም አክለው ገልጸዋል።በትራንስፖርት ዘርፍም ሁለቱም ሀገራት በአቨይሽን ዘርፍ አብሮ ለመስራት እንደተስማሙ ገልፀው በኢንፎርሜሽን ኮምኒኬሽን ዘረፍ ኢትዮጵያ ለሶማሊያ ባለሞያዎች ስልጠና ለመስጠት  ስምምነት ላይ ደርሰዋል። የሶማሊያ የትራፊኮ ፖሊሶችም ስልጠና ለማግኘት ወደ ኢትዮጵያ እንደሚመጡ ተናግረዋል።እንደ አምባሳደር ወንድሙ ገለጻ በቅርቡ 25 ሶማሊያውያን ጋዜጦኞችም ከኢትዮጵያውን ባልደረቦቻቸው ጋር የልምድ ልውውጥ አድርገዋል።ኢትዮጵያ ከመቼውም ጊዜ በላይ ከሶማሊያ ጋር ያላትን ታሪካዊ ግንኙነት ለማጠናከር በቁርጠኝነት እንደምትሰራ አምባሳደሩን ጠቅሶ ዋልታ ኢንፎርሜሽን ማዕከል ዘግቧል